Datum: 28.05.2025.godine

MAJEVICA KUP

SPORT KAO MOST PRIJATELJSTVA, RAZVOJA I ZAJEDNIŠTVA

Na raskršću prirodnih ljepota i kulturnih raznolikosti, u podnožju planine Majevice, pokrenuta je jedinstvena inicijativa koja sportom povezuje mlade, zajednice i budućnost. Majevica Kup, novi regionalni sportski projekat, zvanično je pokrenut potpisivanjem memoranduma o saradnji između fudbalskih klubova sa područja Majevice – NK Teočak, FK Sapna, NK Čelić, FK Majevica Lopare i FK Rudar Ugljevik. Ovo je prvi projekat ovakvog obima koji okuplja klubove iz pet opština s ciljem izgradnje povjerenja, osnaživanja mladih i promocije sporta kao mosta među ljudima.

Majevica Kup podržan je kroz projekat „Jačanje povjerenja i kohezije u zajednicama u Bosni i Hercegovini – Možemo Bolje“ koji finansira Služba za instrumente vanjske politike Evropske unije u okviru Instrumenta za susjedstvo, razvoj i međunarodnu saradnju, a zajedno provode Evropska unija u BiH, Ujedinjene nacije u BiH, Misija OSCE-a u BiH i Vijeće Evrope – Ured u Sarajevu.

Majevica Kup posebno je posvećen mladim fudbalerima. Djeca i omladina iz pet majevičkih opština imaće priliku da se susretnu na sportskim terenima, razmjenjuju iskustva, stvaraju prijateljstva i razvijaju sportski duh kroz organizovane turnire, kampove i zajedničke treninge.

Ovi susreti neće biti samo takmičarskog karaktera, kroz njih se afirmišu vrijednosti fer-pleja, solidarnosti i timske saradnje, koje su ključne u formiranju zdravih i odgovornih pojedinaca.

Poseban segment projekta čine susreti u kojima će mladi igrači trenirati i igrati s članovima seniorskih timova, učiti kroz zajedničku igru i razgovor, te dobijati direktne savjete i podršku. Ovaj oblik mentorstva pruža mladima dodatnu motivaciju da nastave trenirati i razvijati svoje sportske potencijale.

Majevica Kup također snažno promoviše aktivno uključivanje djevojčica i djevojaka u fudbalske aktivnosti. Planirane su ženske utakmice ženskih fudbalskih klubova, edukativne sesije, medijska vidljivost i posjeta klubovima koji razvijaju ženske selekcije. Cilj je razbijanje predrasuda, stvaranje jednakih šansi i ohrabrivanje djevojčica i djevojaka da budu dio sportskog svijeta.

U sklopu projekta Majevica Kupa planiraju se Majevičke igre mladih, veselo druženje uz stare, ali nikad zaboravljene tradicionalne igre. Mladi sa Majevice - okušat će se u skakanju u vreći, bacanju kamena s ramena i navlačenju konopca, disciplinama koje bude takmičarski duh, ali i puno smijeha i zabave. Cilj ovih igara nije samo nadmetanje, već i njegovanje zajedništva, ljubavi prema zavičaju i očuvanje sportova koji su kroz generacije povezivali ljude našeg kraja.

Učesnici Majevica Kupa neće samo igrati fudbal. Oni će imati priliku da zajedno posjete neke od najznačajnijih sportskih objekata u Bosni i Hercegovini, uključujući fudbalske stadione u Zenici, i Banjoj Luci, kao i zvaničnu posjetu Nogometnom/Fudbalskom savezu BiH. Tokom ovih posjeta učesnici će upoznati profesionalne sportiste, trenere i sportske radnike, te kroz direktne susrete steći uvid u funkcionisanje profesionalnog sporta.

Majevica Kup nije samo sportski turnir, to je društveni i kulturni projekat koji kroz sport:

- Spaja opštine i zajednice različitih entiteta, promovišući međusobno povjerenje i saradnju;

- Afirmiše ulogu mladih u društvu, nudeći im konkretan prostor za učenje i igru;

- Podržava ravnopravnost kroz promociju ženskog sporta;

- Gradi trajna partnerstva među klubovima, lokalnim zajednicama i institucijama.

Majevica Kup je priča o mladima koji zajedno treniraju, igraju, uče i rastu, i ovakav projekat nosi duh zajedništva, tolerancije i nade. Mladi su ambasadori nove Majevice - prostora koji se ne dijeli granicama, već spaja vrijednostima.

Sport je samo početak. Iza svake utakmice stoje stotine osmijeha, nova prijateljstva, i snažna poruka da je moguće zajedno, kroz sport i igru, graditi bolju budućnost.

Pozivamo sve škole, roditelje, sportske kolektive, lokalne medije i zaljubljenike u sport da se pridruže ovom projektu. Pratite nas na društvenim mrežama, bodrite svoje timove, i budite dio priče koja spaja!

Jer Majevica ne poznaje granice kada igra srce.